Πίτερ Πάρκερ (Κινηματογραφικό Σύμπαν της Marvel)

Ο Πίτερ Μπέντζαμιν Πάρκερ (Peter Benjamin Parker), γνωστός ως Spider-Man, είναι υπερήρωας υποδυόμενος από τον Τομ Χόλλαντ στο franchise πολυμέσων Κινηματογραφικό Σύμπαν της Marvel (MCU), βασισμένος στον χαρακτήρα Spider-Man των Marvel Comics. Αρχικά ο Πάρκερ απεικονίζεται ως ένας μαθητής του Σχολείου Επιστημών και Τεχνολογίας του Μίντταουν ο οποίος απέκτησε αραχνοειδείς και υπεράνθρωπες ικανότητες αφότου δέχθηκε τσίμπημα από ραδιενεργή αράχνη.

Ο Πάρκερ χρησιμοποιεί τις ικανότητές του για να πολεμήσει το έγκλημα ως εκδικητής στο Κουίνς, όπου κατοικεί μαζί με τη θεία του, Μέι. Προσεγγίζεται από τον Τόνι Σταρκ, ο οποίος γίνεται ο μέντοράς του και τον στρατολογεί στον Εμφύλιο Πόλεμο των Εκδικητών εναντίον του Στιβ Ρότζερς. Για να γίνει μέλος των Εκδικητών, ο Πάρκερ μαζί με τον καλύτερό του φίλο, Νεντ Λιντς, ερευνά τις εγκληματικές δραστηριότητες του Έιντριαν Τουμς / Vulture, ο οποίος επιχείρησε να πουλήσει όπλα των Τσιτάουρι στη μαύρη αγορά. Ο Πάρκερ γίνεται επίσημο μέλος των Εκδικητών και μαζί με τους Φύλακες του Γαλαξία πολεμά τον Θάνος στον πλανήτη Τιτάνα. Αφότου γίνεται θύμα του Αφανισμού και επαναφέρεται στη ζωή, επιλέγεται ως ο διάδοχος του νεκρού Σταρκ και αντιμετωπίζει τον Κουέντιν Μπεκ / Mysterio με τη βοήθεια του Νικ Φιούρι, όσο βρίσκεται σε σχολική εκδρομή στην Ευρώπη. Ο Μπεκ, πριν τον θάνατό του, δημοσιεύει ένα βίντεο που απεικονίζει ψευδώς τον Πάρκερ ως τον δολοφόνο του και αποκαλύπτει την ταυτότητα του Spider-Man, οδηγώντας τον Πάρκερ να ζητήσει τη βοήθεια του Στίβεν Στρέιντζ για να το αντιστρέψει. Το ξόρκι του Στρέιντζ όμως οδηγεί σε μια ρωγμή στο πολυσύμπαν, φέρνοντας εναλλακτικές εκδοχές του Spider-Man και τους εχθρούς τους. Για να διορθώσει τη ζημιά, ο Στρέιντζ τελεί ένα καινούριο ξόρκι που διαγράφει μονίμως τη νίκη του Μπεκ αλλά και τη μνήμη όλων για τον Πάρκερ, περιλαμβάνοντας την κοπέλα του, Μ. Τζ., τους φίλους του και άλλους υπερήρωες συμμάχους του. Ο Πάρκερ αποφασίζει να απομονωθεί για να κρατήσει τους φίλους του ασφαλείς και συνεχίζει το καθήκον του ως Spider-Man.

Η εκδοχή του χαρακτήρα από τον Χόλλαντ αποτελεί διάδοχο του Πίτερ Πάρκερ που υποδύθηκε ο Τόμπι Μαγκουάιρ στην τριλογία Spider-Man του Σαμ Ράιμι (2002–2007) και του Πίτερ Πάρκερ του Άντριου Γκάρφιλντ στη διλογία The Amazing Spider-Man του Μαρκ Γουέμπ (2012–2014), οι οποίοι επαναλαμβάνουν τους ρόλους τους μαζί με τον Χόλλαντ στο Spider-Man: No Way Home (2021). Για να ξεχωρίζονται μεταξύ τους λόγω της κοινής τους ονομασίας, οι άλλες εκδοχές του Πάρκερ αναφέρονται σε αυτόν ως «Πίτερ-Ένα». Η ερμηνεία του Χόλλαντ έλαβε θετικά σχόλια από τους κριτικούς και το κοινό για τον δευτερεύοντά του ρόλο στο Captain America: Εμφύλιος Πόλεμος (2016), πριν γίνει ένας από τους σημαντικότερους χαρακτήρες του MCU με την κυκλοφορία του Spider-Man: Η Επιστροφή Στον Τόπο Του (2017) και των συνεχειών του. Έχει λάβει διάφορες διακρίσεις για την ερμηνεία του.

Ο Πάρκερ αποτελεί κεντρικό χαρακτήρα του MCU, έχοντας εμφανιστεί στις ταινίες Captain America: Εμφύλιος Πόλεμος, Spider-Man: Η Επιστροφή Στον Τόπο Του, Εκδικητές: Ο Πόλεμος της Αιωνιότητας (2018), Εκδικητές: Η Τελευταία Πράξη (2019), Spider-Man: Μακριά Από τον Τόπο του (2019) και Spider-Man: No Way Home, ενώ η πρώτη του εμφάνιση πλέον θεωρείται αναδρομικά το Iron Man 2 (2010), όπου τον υποδύθηκε ο Μαξ Φαβρό. Ο Χόλλαντ είναι προγραμματισμένος να επαναλάβει τον ρόλο του στις ταινίες Spider-Man: Brand New Day (2026), Avengers: Doomsday (2026) και Avengers: Secret Wars (2027). Εναλλακτικές εκδοχές του Πάρκερ εμφανίζονται στις τηλεοπτικές σειρές κινουμένων σχεδίων του Disney+ What If...? (2021–2024), Ο Spider-Man της Γειτονιάς σας (2025–σήμερα) και Marvel Zombies (2025), υποδυόμενος από τον Χάντσον Θέιμς.

 Παραπομπές 

 Εξωτερικοί σύνδεσμοι 

 Πίτερ Πάρκερ στο Marvel.com

Κατηγορία:Χαρακτήρες του Spider-Man
Κατηγορία:Εκδικητές (σειρά ταινιών)
Κατηγορία:Χαρακτήρες Κινηματογραφικού Σύμπαντος της Marvel
Κατηγορία:Υπερήρωες της Marvel Comics
Κατηγορία:Spider-Man (σειρά ταινιών, 2017)